Az AMX (A Brazil Légierőben A–1) negyedik generációs, szubszonikus, könnyű vadászbombázó repülőgép, melyet nemzetközi kooperációban Olaszország és Brazília közösen fejlesztett ki az 1980-as évek végére. Az Olasz Légierőben a G.91 Ginát váltotta le. A viszonylag kis mennyiségben legyártott repülőgépet nem exportálták, a gyártó országokban napjainkban is hadrendben áll. A főként közvetlen légitámogató és felderítő bevetésekre tervezett típussal olasz részről 252 bevetést repültek az Allied Force hadműveletben Koszovó felett, veszteség nélkül.